Farg'onada “Markaziy Osiyoda iqlim o'zgarishi va barqaror rivojlanish” doirasida trening o'tkazildi

Farg'ona shahrida 11–13 may kunlari Evropa Ittifoqi tomonidan moliyalashtirilayotgan “Markaziy Osiyoda iqlim o'zgarishi va barqaror rivojlanish” loyihasi doirasida mintaqaviy trening o'tkazildi.

Mazkur loyiha BMT Taraqqiyot dasturi Tojikiston atrof-muhitni muhofaza qilish qo'mitasi Gidrometeorologiya agentligi, Qirg'iziston Tabiiy resurslar, atrof-muhit va texnik nazorat vazirligi hamda O'zbekiston Gidrometeorologiya xizmati markazi bilan hamkorlikda 2024 yilga qadar hayotga tadbiq etiladi. Treningni o'tkazish joyi etib Farg'ona shahri bejiz tanlanmagan.

Farg'ona vodiysida Markaziy Osiyo aholisining qariyib 30 foizi istiqomat qiladi va mintaqadagi transchegaraviy hamda iqlim o'zgarishiga moyil hududlar orasida iqlim uzgarishi xavfi eng yuqori bo'lgan zona hisoblanadi. So'nggi yigirma yil davomida mintaqada qayd etilayotgan tabiiy ofatlar va ekstremal ob-havo hodisalarining soni 200 tadan 400 dan ortiq ko'rsatkichga yetdi.

Bu holatlarning ortishi aholining ijtimoiy va ekologik faoliyatiga tahdid soladi, qishloq xo'jaligi, suv xo'jaligi, energetika va sog'liqni saqlash sohalariga salbiy ta'sir ko'rsatadi. Uch kun davomida Tojikiston, Qirg'iziston va O'zbekistonning qishloq va suv xo'jaligi, favqulodda vaziyatlar boshqarmalari, gidrometeorologiya xizmati mutaxassislari iqlim o'zgarishi bilan boqliq ham global, ham mintaqaviy miqyosda xavflarni oldini olish va aholini erta ogohlantirish sohasidagi amaliy bilimlarga ega bo'ldi.
Treningning ikkinchi kuni iqlim o'zgarishiga moslashish bo'yicha Farg'ona viloyatida amalga oshirilayotgan amaliy ishlar bilan tanishish maqsadida ishtirokchilar Qo'shtepa tumanidagi “Fergana Global Textile” klasteriga va Farg'ona viloyati gidrometeorologiya boshqarmasiga tashrif buyurdi. xususan, “Farg'ona vodiysida fermerlarini iqlim o'zgarishi xatarlariga moslashish va barqarorligini oshirish” hamkorlik loyihasi doirasida Farg'ona viloyatida BMT Taraqqiyot dasturi tomonidan o'rnatilgan xavf-xatarlardan erta ogohlantirish innovatsion tizimlari taqdimoti o'tkazildi.

Yakuniy kunda iqlim o'zgarishiga moslashish chora-tadbirlari va milliy darajada iqlimga chidamli rivojlanish modellari, shuningdek, tabiiy ofatlar xavfini kamaytirish bo'yicha hamkorlikning institutsional va huquqiy asoslari bo'yicha ekspertlarning bahosi va soha mutaxassislarining tavsiyalari berildi. Hamkor tashkilotlari o'rtasidagi hamkorlikning istiqbolli iqlim va o'zgarishiga moslashish bo'yicha mintaqaviy yo'nalishlari belgilab olindi va qo'shma harakatlar rejasi ishlab chiqildi.